Imtella' Mejju 6, 2021 Matul l-aħħar ġimagħtejn kien osservat drenaġġ inixxi fil-baħar minn minn mal-moll tal-marina fl-Imsida, bil-Korporazzjoni għas-Servizzi tal-Ilma (WSC) tgħid li din iż-żona hi prijorità, u li qed taħdem bla heda kuljum biex issolvi din il-problema. Persuni li għandhom id-dgħajjes fil-marina qalu lil TVM li bħalissa lanqas qed jużawhom għax qed jibżgħu jdaħħlu jdejhom fl-ilma, bil-ħmieġ tad-drenaġġ li qed jaqbad mal-ħbula u d-dgħajjes infushom. Qalulna wkoll li minn Jannar li għadda spiss kien qed ikun hemm drenaġġ jiskula kull tant żmien, iżda qatt daqs din id-darba. Persuni oħra li lmentaw dwar din il-kwistjoni fuq il-midja soċjali qalu li l-baħar swied bl-ammont ta' drenaġġ, u li lanqas għadek tista' tara l-qiegħ tal-baħar. Jidher li dan id-drenaġġ baqa' jinfirex madwar il-marina u spiċċa wkoll f'Ta' Xbiex. Ritratti - Shaun Camilleri Ritratti - Shaun Camilleri Mistoqsi dwar din il-kwistjoni minn TVM, kelliem għall-Korporazzjoni tas-Servizzi tal-Ilma qal li l-ħaddiema tal-Korporazzjoni ilhom ġranet jaħdmu 24 siegħa kuljum biex isolvu l-problema. Spjega li nstabu żewg żoni li setgħu kienu l-kaġun ta' dan is-sadd li beda jikkaġuna t-tnixxija ta' drenaġġ. Waħda minn dawn tinsab viċin il-Knisja u hawnhekk il-problema ġiet riżolta. Qal li fiż-żona l-oħra, ix-xogħol għadu għaddej bit-tama li s-sitwazzjoni tiġi riżolta fis-sigħat li ġejjin. Kompla jispjega kif fl-istess ħin, impjegati tad-deep water sewers qed inaddfu gallerija taħt l-art fil-qrib biex itejbu l-prestazzjoni tan-netwerk tagħna. Qal li dan huwa proċess iebes li jinvolvi spezzjonijiet taħt l-art u t-tneħħija ta' radam. Żied li dan l-aħħar ġiet installata wkoll pumping station ġdida biex tlaħħaq mad-domanda dejjem tikber.